เล็ง SET ลงตามตปท. กังวลบอนด์ยีลด์สูง-จับตาประชุมเฟด 25-26 ม.ค.นี้
เล็ง SET ปรับลงตามตปท. วิตกบอนด์ยีลด์สหรัฐฯ อายุ 10 ปี ที่ปรับตัวเพิ่มขึ้น แนะรอติดตามผลการประชุมเฟด 25-26 ม.ค. นี้
24 ม.ค. 2565

นายอภิชาติ ผู้บรรเจิดกุล ผู้อำนวยการสายงานวิเคระห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้ปรับตัวลง เป็นไปตามตลาดหุ้นอื่นในภูมิภาคเอเชียและต่างประเทศ จากความกังวลต่ออัตราผลตอบแทนพันธบัตรรัฐบาลสหรัฐอายุ 10 ปี (Bond Yield) ที่ปรับตัวเพิ่มขึ้น โดยต้องรอติดตามผลการประชุมธนาคารกลางสหรัฐ (เฟด) ที่จะมีขึ้นในวันที่ 25-26 ม.ค. นี้
อย่างไรก็ตามเชื่อว่าการปรับตัวลดลงของดัชนีตลาดหุ้นไทยจะไม่มากนัก จากแรงหนุนในกลุ่มน้ำมัน หลังจากที่เช้านี้ตลาดซื้อขายน้ำมันล่วงหน้าปรับตัวเพิ่มสูงขึ้น จากความกังวลเกี่ยวกับความตึงเครียดที่เกิดขึ้นระหว่างรัสเซียและยูเครน หลังสหรัฐสั่งอพยพคณะทูตออกจากยูเครน
โดยให้แนวรับไว้ที่ 1,640 จุด และแนวต้าน 1,655-1,660 จุด